ครม.อุ้มชาวไร่ยาสูบ สั่งจ่ายชดเชย40ล.
สรรพสามิตเต้นจ่ายเงินเกษตรกร 4,000 ราย วงเงิน 40 ล้าน ภายใน ก.พ.นี้ หลังการยาสูบฯ ลดซื้อใบยา
16 ก.พ. 2562

สรรพสามิตเต้นจ่ายเงินเกษตรกร 4,000 ราย วงเงิน 40 ล้าน ภายใน ก.พ.นี้ หลังการยาสูบฯ ลดซื้อใบยา
นายณัฐกร อุเทนสุต ผู้อำนวยการสำนักแผนภาษี กรมสรรพสามิต เปิดเผยว่า ตามที่คณะรัฐมนตรีได้มีมติเมื่อวันที่ 4 ธ.ค. 2561 เห็นชอบโครงการให้ความช่วยเหลือเกษตรกรผู้ปลูกยาสูบที่ได้รับผลกระทบจากการลดปริมาณการรับซื้อใบยาสูบ เฉพาะฤดูกาลผลิต 2561/2562 ของการยาสูบแห่งประเทศไทย (ยสท.) และอนุมัติงบประมาณ 159 ล้านบาท จากงบประมาณรายจ่ายประจำปีงบประมาณ 2562
ทั้งนี้ กรมสรรพสามิตจึงได้มีคำสั่ง เมื่อวันที่ 28 ธ.ค. 2561 เรื่อง แต่งตั้งคณะกรรมการพิจารณาการให้ความช่วยเหลือเกษตรกรผู้ปลูกยาสูบ เพื่อพิจารณากำหนดหลักเกณฑ์และวิธีการจ่ายเงินช่วยเหลือของโครงการ รวมถึงการตรวจสอบข้อมูลรายชื่อเกษตรกรผู้มีสิทธิได้รับเงินช่วยเหลือที่มีจำนวนมากกว่า 1.2 หมื่นราย ทั้งนี้เบื้องต้นมอบหมายให้ ยสท.จ่ายเงินช่วยเหลือเกษตรกรกลุ่มแรก 4,269 ราย วงเงินประมาณ 40 ล้านบาทเศษ ภายในวันที่ 22 ก.พ. 2562
นอกจากนี้ ได้มอบหมาย ยสท. ตรวจสอบสิทธิตามข้อเท็จจริง กรณีกลุ่มเกษตรกรผู้ปลูกใบยาสูบภายใต้ผู้บ่ม อิสระที่ได้รับโควตา ให้จ่ายเงินช่วยเหลือเยียวยาให้เป็นธรรม ซึ่งคาดว่าจะดำเนินการ เสร็จภายในเดือนก.พ. 2562
ภาพประกอบข่าว